PLANB เด้งแรง 6% โบรกฯ มองจังหวะ “ซื้อ” คาดปี 65 ฟื้นตัวแกร่ง หลังโควิด-19 คลี่คลาย
PLANB เด้งแรง 6% โบรกฯ มองจังหวะ “ซื้อ” หลังประกาศเพิ่มขึ้นทำราคาหุ้นร่วงก่อนหน้านี้ คาดปี 65 ฟื้นตัวแกร่ง หลังโควิด-19 คลี่คลาย หนุนเม็ดเงินโฆษณาในสื่อนอกบ้านเพิ่มขึ้น เคาะเป้า 7.20 บ.
PLANB เด้งแรง 6% โบรกฯ มองจังหวะ “ซื้อ” คาดปี 65 ฟื้นตัวแกร่ง หลังโควิด-19 คลี่คลาย หนุนเม็ดเงินโฆษณาในสื่อนอกบ้านเพิ่มขึ้น
27 ก.ย. 2564

ผู้สื่อข่าวรายงานว่า ราคาหุ้น บริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 11.17 น. อยู่ที่ 6.35 บาท บวก 0.35 บาท รหือ 5.83% สูงสุดที่ 6.35 บาท ต่ำสุดที่ 6.15 บาท ด้วยมูลค่าซื้อขาย 85.91 ล้านบาท

ทั้งนี้บล.เคทีบีเอสที ระบุในบทวิเคราะห์ (27 ก.ย.2564) มีมุมมองเป็นบวกจากข่าว PLANB ประกาศเพิ่มทุนจดทะเบียนเป็น 434.8 ล้านบาท (4,348.5 ล้านหุ้น ที่ par 0.10 บาท) จาก 388.3 ล้านบาท (3,882.5 ล้านหุ้น ที่ par 0.10 บาท) แม้ RO จะทำให้เกิด EPS dilution ที่ 7.4% และหากรวม exercise of the warrants จะเกิด EPS dilution ที่ 10.7% แต่มองว่าหากดีลนี้สำเร็จจะส่งผลบวกต่อ PLANB ในระยะยาว
โดย 1) ช่วยลด minimum guarantee ที่จ่ายให้ MACO อย่างมีนัยสำคัญปัจจุบันรายได้จาก MACO อยู่ที่ 110-130 ล้านบาท/ไตรมาส แต่ minimum guarantee ที่ 165 ล้านบาท/ไตรมาส ซึ่งดีลนี้จะทำให้ค่าใช้จ่ายสุทธิของ PLANB จะลดลงที่ 360 ล้านบาท/ปี (เทียบกับกำไรปี 2565 ที่ประเมินที่ 633 ล้านบาท)
รวมทั้ง 2) ทำให้ PLANB ได้เป็นเจ้าของสื่อนอกบ้านที่ครอบคลุมในต่างจังหวัดและหัวเมืองใหญ่ๆ มากขึ้น และ 3) มีโอกาสที่จะพัฒนาต่อยอดป้ายที่ซื้อจาก MACO มาในอนาคต ซึ่งเชื่อมั่นว่ารายได้จากป้ายดังกล่าวจะกลับมาเติบโตดีอีกครั้งหลัง COVID-19 คลี่คลาย เศรษฐกิจฟื้นตัวทำให้มีการใช้เม็ดเงินโฆษณาในสื่อนอกบ้านเพิ่มขึ้น
อย่างไรก็ตาม แม้ minimum guarantee ของ MACO ที่ปรับตัวลดลงจากดีลนี้มีโอกาสส่งผลต่อ dividend income เนื่องจาก PLANB ถือหุ้นของ MACO ที่ 10% แต่มองว่าค่าใช้จ่ายที่ลดลงจะช่วยชดเชย dividend income ที่ลดลง อีกทั้งมองว่าดีลนี้ไม่แพง เมื่อเทียบกับ minimum guarantee ของป้ายกลุ่มนี้เชื่อมั่นว่าผลประกอบการจะเริ่มฟื้นตัวตั้งแต่ไตรมาส 4/2564 หลังจาก COVID-19 คลี่คลาย ประชาชนได้รับวัคซีนมากขึ้น ทำให้การบริโภคฟื้นตัว ดังนั้น คงประมาณการกำไรสุทธิปี 2564 ที่ 121 ล้านบาท ลดลง 14% เมื่อเทียบจากปีก่อน
ขณะที่ราคาหุ้นในวันพฤหัสที่ผ่านมา (23 ก.ย. 2021) ปรับตัวลดลง 5% จากข่าวการเพิ่มทุน ซึ่งมองว่าเป็นโอกาสให้ “ซื้อสะสม” ยังคงคำแนะนำ “ซื้อ” คงราคาเป้าหมายปี 2565 ที่ 7.20 บาท อิง PER ที่ 44 เท่า มองว่าปี 2564 เป็นปีที่ PLANB ได้ รับผลกระทบจาก COVID-19 ระลอกใหม่ซึ่งเป็นการชะลอตัวชั่วคราว แต่เชื่อมั่นว่าปี 2565 จะฟื้นตัวแบบ V-shape (เพิ่มขึ้น 425% เมื่อเทียบจากปีก่อน) จากปัจจัยพื้นฐานที่แข็งแกร่ง โดย PLANB มี network ที่ใหญ่และครอบคลุมในประเทศมากที่สุดทำให้ได้ประโยชน์จากเม็ดเงินโฆษณาที่ฟื้นตัว ทั้งนี้ยังไม่ได้รวมผลบวกจากดีลนี้ในประมาณการ